
I. BEVEZETÉS
Jelen üzleti jelentésben a számviteli törvény előírásai szerint összeállított éves beszámoló kiegészítéseként bemutatjuk a FŐGÁZ Zrt. (székhely: 1081 Budapest, II. János Pál pápa tér 20.) 2011. évi műszaki-gazdasági tevékenységét.
A FŐGÁZ cégcsoporton belül a FŐGÁZ Zrt. rendelkezik a földgáz egyetemes szolgáltatási és földgáz kereskedelmi engedéllyel, a FŐGÁZ Földgázelosztási Kft. pedig a földgáz elosztási engedéllyel. A FŐGÁZ Zrt.-n belül a két engedélyes önálló üzletágként tevékenykedik, és szintén önálló üzletág végzi a támogató tevékenységeket az engedélyesek részére.

A FŐGÁZ Zrt. 2011. évi eredménye az egyetemes szolgáltatói, a földgáz kereskedelmi és a támogató tevékenység éves eredményét tartalmazza, míg a leányvállalatok eredménye kapott osztalék formájában, pénzügyi bevételként jelenik meg. Az egyes engedélyesek és üzletágak együttműködését szerződések szabályozzák, a támogató szervezetek által nyújtott szolgáltatások költségei SLA szerződések alapján kerülnek átszámlázásra. 
A FŐGÁZ Zrt. 2011. évi gazdálkodására jelentős hatást gyakorolt az Emfesz Kft. földgáz kereskedelmi engedélyének visszavonása, mely lehetőséget teremtett az egyetemes szolgáltatásban a fogyasztószám növelésére. A Magyar Telekom egyre erősödő jelenléte az egyetemes szolgáltatásban és a szabadpiaci kereskedelemben is éreztette hatását.

II. EGYETEMES SZOLGÁLTATÓI TEVÉKENYSÉG
Az 1/a. sz. melléklet az egyetemes szolgáltatói engedélyes földgázmérlegét tartalmazza az értékesítés szektoronkénti részletezésével. 
Az egyetemes szolgáltatási célú források átvétele a negyedévenként megjelenő rendeletben meghatározott mennyiségi és ár előírásoknak megfelelően történt, a betárolás pedig a téli gázigények alapján és a szabályozás szerinti feltételekkel alakult.
A MEH 2011. január 13-ától kezdődő hatállyal felfüggesztette az Emfesz Kft. földgáz kereskedelmi működési engedélyét. A MEH a jogszabályi rendelkezések alapján az Emfesz Kft. által ezen időpontig ellátott, egyetemes szolgáltatásra jogosult fogyasztók gázellátásának megszakítás nélküli biztosítása érdekében a 22/2011. számú határozatával a FŐGÁZ Zrt.-t mint egyetemes szolgáltatói engedélyest jelölte ki végső menedékes szolgáltatóként a TIGÁZ Zrt. egyetemes szolgáltatási területén. A végső menedékesi ellátásba átvett fogyasztók száma 77.003 db volt.
A végső menedékes időszak lejártával, 2011. április 13-i hatállyal a FŐGÁZ Zrt. megkapta a MEH-től (172/2011. számú határozat) a kibővített egyetemes szolgáltatói működési engedélyt az alábbi megyékre: Pest, Bács-Kiskun, Borsod-Abaúj-Zemplén, Fejér, Hajdú-Bihar, Heves, Jász-Nagykun-Szolnok, Komárom-Esztergom, Nógrád és Szabolcs-Szatmár-Bereg megye. 
A lakossági fogyasztók körében a FŐGÁZ és a TIGÁZ egyetemes szolgáltatási engedélyének kiterjesztésével az egyetemes szolgáltatáson belül is megkezdődött a verseny a korábban az Emfesz által ellátott fogyasztók visszaszerzéséért és új fogyasztók megnyeréséért. Az egyetemes szolgáltatáson belül kialakult verseny mellett a Magyar Telekom fokozta szabadpiaci aktivitását, amellyel egyre nagyobb fogyasztói kört tudott megszerezni.

Az egyetemes szolgáltatásban lévő fogyasztók részére értékesített földgáz mennyisége 2011-ben 949,9 M m3 volt. Az értékesített gázmennyiség 91,5%-át háztartási, 8,5%-át nem háztartási fogyasztók vásárolták meg. Saját elosztási területen 837,7 M m3, idegen elosztási területen 112,2 M m3 földgáz került értékesítésre. 
Az egyetemes szolgáltatásban lévő vezetékes gázfogyasztók számának állomány- változását a 2/a. sz. melléklet mutatja be.
III. KERESKEDELMI TEVÉKENYSÉG

A FŐGÁZ kereskedelmi engedélyes forrás és kapacitás ellátottsága az év során megfelelő volt. A 2011. évi fogyasztói igényeket diverzifikált forrásportfolióból biztosítottuk. 
A fogyasztók ellátásához szükséges szállítórendszeri (entry, exit) és tárolói kapacitásokat nagyrészt éves lekötéssel biztosítottuk. A betárolás megfelelő ütemben és mértékben történt. 
2011. évben a beszerzett földgáz mennyisége 1.185,5 M m3, az értékesített földgáz mennyisége 1.131,3 M m3 volt, amelyből 227,8 M m3-t ESZ jogosult fogyasztók, 839,7 M m3-t nem ESZ jogosult fogyasztók számára értékesített, míg az elosztói engedélyesnek értékesített hálózati és mérési veszteség 30,0 M m3, az egyéb, a mérlegegyensúly tartását szolgáló gázértékesítés pedig 33,8 M m3 volt.
A kereskedelmi engedélyesi gázmérleget az 1/b. sz. mellékletben mutatjuk be.
2011-ben a FŐGÁZ kereskedelmi engedélyes ügyfélkörében folytatódtak a korábbi években megkezdődött változások. Általánosságban elmondható, hogy a verseny erősödése valamennyi szegmensben érezhető volt, ami részben az ügyfelek tudatos fogyasztói magatartásának, részben a versenytársak aktívabb piaci jelenlétének köszönhető. 2011-ben jelentősen megemelkedett a közbeszerzési eljárások száma, melyeken igen eredményesen vett részt a FŐGÁZ.
A szabadpiaci szerződés alapján ellátott fogyasztók számának változását a 2/b. sz. melléklet mutatja be. 
Az egyetemes szolgáltatói engedélyes és a kereskedelmi engedélyes vezetékes gázfogyasztóinak számát fogyasztói csoportonként a 2/c. sz. melléklet tartalmazza.
A 3. sz. melléklet a FŐGÁZ Zrt. tulajdonában lévő elosztó vezeték hálózat alakulását mutatja be. 
IV. AZ EREDMÉNY ALAKULÁSA

A FŐGÁZ Zrt. (és ezzel a cégcsoport) eredményét az üzletágak (egyetemes szolgáltatás, kereskedelem, támogató tevékenységek) eredményessége és a leányvállalatoktól kapott osztalék határozza meg.
A társaság 2011. évi eredményének alakulását a 4. sz. melléklet tartalmazza.

Az értékesítés nettó árbevétele 248.980 M Ft volt, amelynek 97,7%-a a földgáz értékesítésből származik.
Az energiaadó fedezete 3.610 M Ft volt, az MSZKSZ tagdíj 4.183 M Ft, mindkét tétel a földgáz értékesítés árbevételében és egyéb ráfordításként is megjelenik.
A megrendelésre végzett tevékenység 12 M Ft árbevétele a Gázőrzők termék értékesítéséből származik.
Az egyéb tevékenységek és szolgáltatások árbevétele 5.798 M Ft, amelyből 4.834 M Ft a leányvállalatoktól kapott SLA bevétel, további 520 M Ft pedig a FŐGÁZ Földgázelosztási Kft. által fizetett vezetékbérleti díj. A társaság SLA szerződések alapján többek között pénzügyi, számviteli, jogi, controlling, humánpolitikai, informatikai, számlázási, ügyfélszolgálati, folyószámla és követeléskezelési, továbbá ingatlan- és gépjármű szolgáltatásokat nyújt a leányvállalatok számára. A FŐGÁZ társmárkás hitelkártya termékhez kapcsolódó árbevétel 2011. évben 14 M Ft volt.
Az egyéb bevételek összege 4.907 M Ft, amelynek legnagyobb tétele, 3.619 M Ft a faktoring (értékesített követelések) bevétele. 
A szolgáltatások költsége 21.266 M Ft, mely 17.254 M Ft rendszerhasználati díjat, 3.117 M Ft igénybevett szolgáltatást és 895 M Ft egyéb szolgáltatási költséget tartalmaz.
Az eladott áruk és szolgáltatások költsége 202.702 M Ft, melyből a földgáz beszerzés és kapcsolódó rendszerhasználati díjak költsége 202.385 M Ft volt.
Az egyéb ráfordítások összege 17.327 M Ft, amelynek főbb összetevői többek között 3.790 M Ft faktoring ráfordítás, 3.610 M Ft energiaadó, 4.182 M Ft MSZKSZ tagdíj, 2.577 M Ft ágazati különadó, 1.504 M Ft követelések értékvesztése. 

A 2011. évi XCIV. törvény az egyes ágazatokra vonatkozó különadóról az egyetemes szolgáltatás eredményét 1.119 M Ft-tal, a földgáz kereskedelem eredményét 1.399 M Ft-tal, a támogató üzletág eredményét 59 M Ft-tal rontotta.
A rendkívüli ráfordítások között jelenik meg a társasági adó terhére adható 654 M Ft kulturális és sportcélú támogatás.

A FŐGÁZ Zrt. tulajdonában lévő részesedések 2011. évi eredményük után 4.552 M Ft osztalékot fizettek, az egyéb pénzügyi műveletek eredménye 
-1.400 M Ft volt. 

Az adózás előtti eredmény az egyetemes szolgáltató esetében -1.444 M Ft, a kereskedelmi engedélyes esetében +4.457 M Ft, a támogató (nem engedélyköteles tevékenységek) esetében a leányvállalatoktól kapott osztalékokkal együtt +5.650 M Ft volt. 

A könyvelt adózás előtti eredmény 8.663 M Ft. 433 M Ft társasági adófizetési kötelezettség levonása után az adózott eredmény 8.230 M Ft-ot tesz ki, amelyből 8.230 M Ft osztalékként kerül kifizetésre. 
V. PÉNZÜGYI GAZDÁLKODÁS

2011. évben a FŐGÁZ Zrt. likviditási helyzete szilárd volt. A társaság a szállítói felé fennálló fizetési kötelezettségeit határidőre teljesítette. 

A szabad piac készletezése, valamint az egyetemes szolgáltatásban és a szabadpiaci kereskedelemben jelentkező vevőkövetelés miatti finanszírozási igényt a cash pool nyújtotta belső hitelezési rendszer mellett a számlavezető bankok által rendelkezésre tartott hitelkeret biztosította.
VI. FEJLESZTÉS-FELÚJÍTÁS
A fejlesztési célú forrásokat és azok felhasználását az 5. sz. melléklet tartalmazza.

2011. év végéig a társaság 1.186 M Ft-ot fordított beruházásra, amelyek megvalósítását saját forrásból finanszírozta. A saját forrás legjelentősebb tétele az amortizációból képződő 1.392 M Ft.
Létesítményi beruházásokra 155 M Ft-ot, gépjármű beszerzésre 116 M Ft-ot, informatikai beruházásokra 775 M Ft-ot, tárgyi eszköz beszerzésre 71 M Ft-ot, egyéb beruházásra 69 M Ft-ot használtunk fel.

VII. KÖRNYEZETVÉDELEM

Társaságunk környezetvédelmi feladatait 2011. évben is a környezetvédelemmel összefüggő előírásoknak, jogszabályoknak megfelelően látta el. 

A társaságunk tevékenysége nyomán keletkező veszélyes hulladékok (irodatechnikai hulladék, gépjármű levegő- és olajszűrő, gazolin, fénycső, használt vegyszerek, nyomdai vegyszerek stb.) ártalmatlanításáról, továbbá az épületek fűtésére és melegvíz ellátására üzemeltetett földgáztüzelésű berendezések, valamint a gépjárművek által a garázsokban kibocsátott légszennyező anyagok mennyiségének a megengedett határérték alatt tartásáról folyamatosan gondoskodtunk. Veszélyes hulladékból 15.820 kg-ot, nem veszélyes hulladékból 294.946 kg-ot és 4.000 m3-t szállíttattunk el és ártalmatlaníttattunk. A napi környezetvédelemmel kapcsolatos feladatokra 21 M Ft-ot fordítottunk.
Az Óbudai Gázgyár területén lévő örökölt környezetvédelmi feladatok 2011-ben is a Közép-Duna-Völgyi Környezetvédelmi-, Természetvédelmi és Vízügyi Felügyelőség határozatainak végrehajtása kapcsán jelentkeztek. 2011-ben nem került sor sem veszélyes, sem nem veszélyes hulladékok elszállítására.

A területen lévő „száraztisztító” épületének kármentesítése 2010. évben történt, melynek végszámláját 2011-ben egyenlítettük ki 62 M Ft összegben.  

A környezetvédelem eszközei tekintetében a társaság a jogszabályi előírások szerint alakítja politikáját.

A létszám alakulását a 6. sz. melléklet, a telephelyek felsorolását a 7. sz. melléklet tartalmazza.
Budapest, 2012. február 4.
Koncz László
vezérigazgató

